CELEX: 32018R0208
Language: el
Date: 2018-02-12 00:00:00
Title: Κανονισμός (ΕΕ) 2018/208 της Επιτροπής, της 12ης Φεβρουαρίου 2018, για την τροποποίηση του κανονισμού (ΕΕ) αριθ. 389/2013 για τη σύσταση ενωσιακού μητρώου (Κείμενο που παρουσιάζει ενδιαφέρον για τον ΕΟΧ )

13.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 39/3
            
         ΚΑΝΟΝΙΣΜΌΣ (ΕΕ) 2018/208 ΤΗΣ ΕΠΙΤΡΟΠΉΣ
   της 12ης Φεβρουαρίου 2018
   για την τροποποίηση του κανονισμού (ΕΕ) αριθ. 389/2013 για τη σύσταση ενωσιακού μητρώου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου (ΣΕΔΕ) εντός της Κοινότητας και την τροποποίηση της οδηγίας 96/61/ΕΚ του Συμβουλίου (1), και ιδίως τα άρθρα 12 και 19,
   Εκτιμώντας τα ακόλουθα:
   
               (1)
            
            
               Το σύστημα μητρώων εξασφαλίζει την ορθή λογιστική καταγραφή των συναλλαγών που πραγματοποιούνται στο πλαίσιο του συστήματος εμπορίας δικαιωμάτων εκπομπής της ΕΕ (ΣΕΔΕ της ΕΕ) που θεσπίστηκε με την οδηγία 2003/87/ΕΚ, του πρωτοκόλλου του Κιότο και της απόφασης αριθ. 406/2009/ΕΚ του Ευρωπαϊκού Κοινοβουλίου και του Συμβουλίου (2). Τα μητρώα είναι τυποποιημένες και ασφαλείς ηλεκτρονικές βάσεις δεδομένων οι οποίες περιέχουν κοινά στοιχεία με σκοπό την παρακολούθηση των εκχωρήσεων, της κατοχής, των μεταβιβάσεων και των ακυρώσεων των σχετικών μονάδων, την παροχή πρόσβασης στο κοινό και την τήρηση της εμπιστευτικότητας, κατά περίπτωση, και την αποτροπή μεταβιβάσεων που δεν συμβιβάζονται με τις υποχρεώσεις.
            
         
               (2)
            
            
               Όταν είναι αναγκαίο και για όσο διάστημα είναι αναγκαίο προκειμένου να διασφαλιστεί η περιβαλλοντική ακεραιότητα του ΣΕΔΕ της ΕΕ, οι φορείς εκμετάλλευσης αεροσκαφών και άλλοι φορείς εκμετάλλευσης στο πλαίσιο του ΣΕΔΕ της ΕΕ δεν θα δύνανται να χρησιμοποιούν τα δικαιώματα που έχουν εκχωρηθεί από κράτος μέλος το οποίο έχει γνωστοποιήσει στο Ευρωπαϊκό Συμβούλιο την πρόθεσή του να αποχωρήσει από την Ένωση σύμφωνα με το άρθρο 50 της Συνθήκης για την Ευρωπαϊκή Ένωση (ΣΕΕ) και, σύμφωνα με το άρθρο 12 παράγραφος 3 της οδηγίας 2003/87/ΕΚ, η Επιτροπή θα πρέπει να αξιολογεί σε τακτική βάση κατά πόσον εξακολουθεί να είναι αναγκαία η απαγόρευση της χρήσης των δικαιωμάτων, ιδιαίτερα σε περιπτώσεις στις οποίες η ενωσιακή νομοθεσία δεν έχει ακόμα παύσει να ισχύει στο εν λόγω κράτος μέλος ή στις περιπτώσεις στις οποίες διασφαλίζεται επαρκώς ότι η παράδοση των δικαιωμάτων πραγματοποιείται με νομικώς δεσμευτικό τρόπο πριν από την παύση ισχύος των Συνθηκών.
            
         
               (3)
            
            
               Ο παρών κανονισμός θα πρέπει να τεθεί σε ισχύ επειγόντως και να εφαρμόζεται από την 1η Ιανουαρίου 2018 ούτως ώστε τα μέτρα να εφαρμοστούν στα δικαιώματα που θα κατανεμηθούν δωρεάν, θα ληφθούν σε ανταλλαγή διεθνών πιστωτικών μονάδων ή θα εκπλειστηριαστούν το 2018. Οι διατάξεις του παρόντος κανονισμού δεν θίγουν οποιαδήποτε μελλοντική συμφωνία με ένα τέτοιο κράτος μέλος.
            
         
               (4)
            
            
               Θα πρέπει να θεσπιστούν κατάλληλα τεχνικά μέτρα προκειμένου να διασφαλιστεί η αποτελεσματικότητα του παρόντος κανονισμού κατά τη χρονική στιγμή της εφαρμογής του.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την αλλαγή του κλίματος,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΕ) αριθ. 389/2013 της Επιτροπής (3) τροποποιείται ως εξής:
   
               1)
            
            
               Στο άρθρο 41 προστίθεται η ακόλουθη παράγραφος 4:
               «4.   Τα δικαιώματα εκπομπής που δημιουργούνται από την 1η Ιανουαρίου 2018 και εφεξής σύμφωνα με τον εθνικό πίνακα κατανομής ή τον πίνακα διεθνών πιστωτικών δικαιωμάτων κράτους μέλους το οποίο έχει κοινοποιήσει στο Ευρωπαϊκό Συμβούλιο την πρόθεσή του να αποχωρήσει από την Ένωση σύμφωνα με το άρθρο 50 της Συνθήκης για την Ευρωπαϊκή Ένωση ή πρόκειται να εκπλειστηριαστούν από χώρο πλειστηριασμών που έχει ορίσει τέτοιο κράτος μέλος προσδιορίζονται με κωδικό χώρας και καθίστανται διακριτά ανάλογα με το έτος δημιουργίας. Τα δικαιώματα που δημιουργούνται για το 2018 δεν προσδιορίζονται με κωδικό χώρος στην περίπτωση που η ενωσιακή νομοθεσία δεν έχει ακόμα παύσει να ισχύει στο εν λόγω κράτος μέλος έως τις 30 Απριλίου 2019 ή στην περίπτωση που διασφαλίζεται επαρκώς ότι η παράδοση των δικαιωμάτων πρέπει να πραγματοποιηθεί στο αργότερο στις 15 Μαρτίου 2019 με νομικώς δεσμευτικό τρόπο προτού παύσουν να ισχύουν οι Συνθήκες στο εν λόγω κράτος μέλος. Το οικείο κράτος μέρος υποβάλλει αμέσως μετά τις 15 Μαρτίου 2019 έκθεση σχετικά με τη συμμόρφωση στα κράτη μέλη και την Επιτροπή.».
            
         
               2)
            
            
               Στο άρθρο 67 προστίθεται η ακόλουθη παράγραφος 4:
               «4.   Τα δικαιώματα εκπομπής που έχουν κωδικό χώρας σύμφωνα με το άρθρο 41 παράγραφος 4 δεν είναι δυνατόν να παραδίδονται.».
            
         
               3)
            
            
               Στο άρθρο 99 προστίθενται οι ακόλουθες παράγραφοι 4 και 5:
               «4.   Η Επιτροπή δύναται να δώσει εντολή στον κεντρικό διαχειριστή να αναστείλει προσωρινά την αποδοχή από το EUTL των σχετικών διαδικασιών ΣΕΔΕ από την 1η Ιανουαρίου 2018 έως ότου τεθούν σε εφαρμογή τα μέτρα που προβλέπονται στο άρθρο 41 παράγραφος 4, στο άρθρο 67 παράγραφος 4 και στο παράρτημα XIV σημείο 4 στοιχείο γ) και σημείο 5 στοιχείο α).
               5.   Η Επιτροπή μπορεί, μεταξύ άλλων και κατόπιν αιτήματος κράτους μέλους το οποίο έχει κοινοποιήσει στο Ευρωπαϊκό Συμβούλιο την πρόθεσή του να αποχωρήσει από την Ένωση σύμφωνα με το άρθρο 50 της ΣΕΕ, να δώσει εντολή στον κεντρικό διαχειριστή να αναστείλει προσωρινά την αποδοχή από το EUTL των σχετικών διαδικασιών για το εν λόγω κράτος μέλος όσον αφορά τη δωρεάν κατανομή, τον εκπλειστηριασμό και την ανταλλαγή διεθνών πιστωτικών δικαιωμάτων.».
            
         
               4)
            
            
               Στο παράρτημα XIV, το σημείο 4 στοιχείο γ) αντικαθίσταται με το ακόλουθο κείμενο:
               
                           «γ)
                        
                        
                           την ποσότητα δικαιωμάτων εκπομπής ή μονάδων Κιότο που αφορά η συναλλαγή, μαζί με τον κωδικό χώρας αλλά χωρίς τον αποκλειστικό αναγνωριστικό κωδικό μονάδας των δικαιωμάτων εκπομπής και την αποκλειστική αριθμητική τιμή του αριθμού σειράς των μονάδων Κιότο·».
                        
                     
         
               5)
            
            
               στο παράρτημα XIV, το σημείο 5 στοιχείο α) αντικαθίσταται από το ακόλουθο κείμενο:
               
                           «α)
                        
                        
                           τα τρέχοντα χαρτοφυλάκια δικαιωμάτων εκπομπής ή μονάδων Κιότο, μαζί με τον κωδικό χώρας αλλά χωρίς τον αποκλειστικό αναγνωριστικό κωδικό μονάδας των δικαιωμάτων εκπομπής και την αποκλειστική αριθμητική τιμή του αριθμού σειράς των μονάδων Κιότο·».
                        
                     
         Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2018.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Φεβρουαρίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 275 της 25.10.2003, σ. 32.
   
      (2)  Απόφαση αριθ. 406/2009/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, περί των προσπαθειών των κρατών μελών να μειώσουν τις οικείες εκπομπές αερίων θερμοκηπίου, ώστε να τηρηθούν οι δεσμεύσεις της Κοινότητας για μείωση των εκπομπών αυτών μέχρι το 2020 (ΕΕ L 140 της 5.6.2009, σ. 136).
   
      (3)  Κανονισμός (ΕΕ) αριθ. 389/2013 της Επιτροπής, της 2ας Μαΐου 2013, για τη σύσταση ενωσιακού μητρώου δυνάμει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου και των αποφάσεων αριθ. 280/2004/ΕΚ και αριθ. 406/2009/ΕΚ του Ευρωπαϊκού Κοινοβουλίου και του Συμβουλίου και για την κατάργηση των κανονισμών (ΕΕ) αριθ. 920/2010 και αριθ. 1193/2011 της Επιτροπής (ΕΕ L 122 της 3.5.2013, σ. 1).